ChatGPT vil fixe din økonomi – og adgang til din bankkonto

ChatGPT vil ikke længere kun hjælpe med at skrive mails, forklare regneark og finde på madplaner. Nu vil den også kigge med i din økonomi. OpenAI har lanceret en ny finansfunktion i ChatGPT, hvor brugere kan forbinde deres bankkonti, kreditkort, lån og investeringer direkte til tjenesten.

I første omgang gælder det kun ChatGPT Pro-brugere i USA på iOS og web, men OpenAI lægger op til, at funktionen senere skal udvides. Ideen er, at ChatGPT skal kunne give økonomiske råd baseret på dine faktiske tal – ikke bare generelle spareråd.

Kan finde de abonnementer, du glemmer at opsige

Forbindelsen sker via finanstjenesten Plaid, som understøtter mere end 12.000 banker, kreditkortudbydere, børsmæglere og andre finansielle institutioner. Når kontiene er koblet til, kan ChatGPT vise et samlet overblik over forbrug, abonnementer, kommende betalinger, investeringer og gæld.  Det betyder, at man eksempelvis kan spørge ChatGPT, hvad ferien reelt kostede, hvorfor forbruget er steget, hvilke abonnementer der bør opsiges, eller hvordan man lægger en plan for at købe bolig om fem år.

Det er potentielt den slags funktion, der kan gøre privatøkonomi langt mere overskuelig for almindelige brugere. I stedet for at hoppe mellem bankapp, pensionsapp, budgetark og kreditkortoversigt kan man stille spørgsmålet direkte i ChatGPT.

Men vil du give ChatGPT adgang til din bank?

Der er dog en stor hage: privatøkonomi er noget af det mest følsomme data, man kan give en techplatform adgang til. OpenAI understreger, at ChatGPT kun får læseadgang. Den kan se saldi, transaktioner, investeringer og gæld, men ikke fulde kontonumre, og den kan ikke flytte penge eller ændre noget på kontiene. Brugeren kan også afbryde forbindelsen igen.

Alligevel er funktionen et markant skridt. ChatGPT bliver ikke bare en assistent, der svarer på spørgsmål. Den bliver en tjeneste, der kan få adgang til et meget detaljeret billede af brugerens liv: husleje, løn, vaner, gæld, streamingtjenester, impulskøb og investeringer.

For danske brugere er funktionen endnu ikke tilgængelig. Men hvis funktionen en dag kommer til Danmark, bliver spørgsmålet ikke kun, om ChatGPT kan hjælpe dig med at spare penge. Det bliver, om du tør lade den kigge med.

ChatGPT vil fixe din økonomi – og adgang til din bankkonto