OpenAI lancerer sin første hardware

OpenAI har længe været rygtet på vej med sit første stykke hardware, men premieren er næppe den, de fleste havde forestillet sig. Selskabet har nemlig præsenteret Codex Micro, et kompakt mekanisk tastatur udviklet i samarbejde med tastaturproducenten Work Louder.

Produktet er ikke et almindeligt tastatur, men snarere en dedikeret controller til udviklere, der arbejder med OpenAI’s AI-værktøj Codex. Med programmerbare taster, et joystick og et drejehjul kan brugeren blandt andet skifte mellem flere AI-agenter, starte nye opgaver og styre, hvor grundigt AI’en skal “tænke”, uden at skulle navigere rundt i softwaremenuer.

Koster over 1.500 kroner

De seks oplyste taster viser samtidig status på forskellige AI-opgaver, så udvikleren hurtigt kan se, om en opgave er færdig, stadig kører eller kræver handling.

Codex Micro bliver produceret i et begrænset oplag og sælges til 230 dollar, svarende til omkring 1.500 kroner før moms, told og fragt. OpenAI har ikke oplyst, hvor mange eksemplarer der bliver sat til salg. Tastaturet kan leveres med enten klikkende eller lydsvage mekaniske kontakter, og både taster, joystick og drejehjul kan tilpasses via ChatGPTs desktop-app.

Ikke den AI-enhed, alle venter på

Selv om Codex Micro er OpenAI’s første kommercielle hardwareprodukt, er det ikke den AI-enhed, der har skabt de største overskrifter de seneste måneder.

Den kommende forbrugerenhed, som udvikles sammen med den tidligere Apple-chefdesigner Jony Ive, ventes fortsat at blive lanceret senere. Ifølge rygterne bliver det en skærmløs AI-assistent, der skal fungere som en personlig ledsager med kameraer og sensorer, men OpenAI har endnu ikke bekræftet hverken design eller funktioner.

Codex Micro virker derfor mest som en nichelancering, der skal styrke OpenAI’s position blandt softwareudviklere. For den brede forbruger er produktet næppe interessant – men det viser, at virksomheden nu for alvor er begyndt at satse på hardware som supplement til sine AI-tjenester.

OpenAI lancerer sin første hardware