OpenAI-bossen: AI er en boble – nogen bliver flået

AI-feberen raser, men selv manden i centrum af det hele, OpenAI topchefen Sam Altman, mener, at vi er på vej mod en farlig overophedning. På et privat pressemøde i sidste uge sagde Altman, ifølge The Verge, at investorer er alt for begejstrede – og at “nogen vil miste ufatteligt mange penge” i forsøget på at ride med på bølgen.

Udmeldingen kommer på et bemærkelsesværdigt tidspunkt: OpenAI er netop i gang med at rejse penge via et aktiesalg, der sætter selskabets værdi til svimlende 500 milliarder dollars – godt 3,45 billioner kroner – op fra 300 milliarder for bare få måneder siden. Det gør OpenAI mere værd end selskaber som Walmart og ExxonMobil, der trods alt tjener penge i milliardklassen.

Fra dotcom til datacentre

Altman sammenlignede situationen med dotcom-krakket i slut-90’erne, hvor internetboblen eksploderede og kostede investorerne dyrt. Samtidig lover han dog, at OpenAI i “den nærmeste fremtid” vil bruge billioner af dollars på at bygge datacentre og dagligt vil forsyne “milliarder af mennesker” med ChatGPT.

Hvis det lyder selvmodsigende, er det fordi det er det. På den ene side advarer han om et bristefærdigt marked, på den anden side lover han investeringer og brugertal i en størrelsesorden, der gør Facebooks tre milliarder månedlige brugere til småting.

MIT: 95 procent af AI-projekter fejler

Samtidig med Altmans udtalelser udkom et opsigtsvækkende studie fra MIT, som viser, at 95 procent af virksomheders AI-projekter aldrig leverer den lovede værdi. Ifølge forskerne skyldes det ikke teknologien i sig selv, men manglende evne til at implementere og udnytte den.

Kort sagt: Folk elsker ChatGPT til simple ting – men hader tunge, indviklede AI-systemer i virksomheds-regi.

Alligevel er AI-boblen ikke helt som dotcom-boblen. Dengang var det små startups, der levede på lånte penge. I dag er det giganter som Microsoft, Google og Amazon, der poster hundredvis af milliarder ind i AI – og de har muskler til at tabe penge i årevis uden at gå ned.

Det betyder, at boblen – hvis den brister – nok ikke eksploderer fra den ene dag til den anden, men langsomt siver luft ud over tid.

Trods alt: AI vil ændre verden

Altman fastholder, at kunstig intelligens på sigt vil skabe enorm værdi. Men han lægger heller ikke skjul på, at mange investorer vil komme til at brænde sig:

“Jeg tror, nogle investorer kommer til at blive meget slemt ramt, og det er ærgerligt. Men jeg tror også, at den værdi, AI vil skabe for samfundet, bliver enorm,” sagde han.

Spørgsmålet er altså ikke, om AI vil ændre verden – men hvor mange penge der forsvinder i spekulationsboblen, inden vi når dertil.

Hvis du interesserer dig for AI og OpenAI kan vi anbefale dig at se dennne dokumentar:

OpenAI-bossen: AI er en boble – nogen bliver flået