OpenAI vil lave TikTok-klon med falske videoer

Forestil dig TikTok uden virkelige mennesker, hvor hver eneste video er genereret af kunstig intelligens. Det er præcis det, OpenAI arbejder på: en ny social app, der udelukkende fodres af selskabets egen video-AI, Sora.

Ifølge mediet Wired tester OpenAI internt en platform, der ligner TikTok til forveksling – lodret feed, swipe og hurtige klip – men hvor brugerne ikke kan uploade egne videoer eller billeder. Alt indhold skabes i Sora, og klippene bliver i første omgang maksimalt ti sekunder lange.

Appen kommer med klare begrænsninger: krænkende, voldeligt eller ophavsretsbeskyttet materiale er udelukket. Alligevel er der allerede debat om, hvor meget kontrol OpenAI får over brugernes data og rettigheder.

Blandt andet har selskabet planer om at tilbyde verificering med ansigtsgenkendelse, så dit ansigt kan bruges i AI-klip – og i værste fald dukke op i videoer, du aldrig selv har lavet. Du får besked, hvis det sker, men funktionen kan åbne en ladeport af privatlivsproblemer.

Samtidig kan kunstnere og rettighedshavere blive tvunget til aktivt at sige fra, hvis de ikke ønsker deres værker brugt i OpenAI’s træningsdata. Ifølge Reuters kræver Sora nemlig, at man aktivt fravælger (opt-out) frem for at give aktivt samtykke. Det kan betyde, at musikere, fotografer og filmskabere får endnu sværere ved at beskytte deres værker.

OpenAI har endnu ikke meldt en lanceringsdato ud, men internt beskrives appen som så underholdende, at den allerede stjæler medarbejdernes produktivitet.

For forbrugerne står der dog et stort spørgsmål tilbage: Har vi overhovedet lyst til et socialt medie, hvor alt er kunstigt – og intet er ægte?

OpenAI vil lave TikTok-klon med falske videoer