ChatGPT laver super-assistent, der skal udkonkurrere Siri

Midt i en tid, hvor Apple kæmper med både regulatorer og interne AI-ambitioner, har OpenAI lagt en plan, der trækker fronterne skarpt op. Et nyligt afsløret internt dokument, “ChatGPT: H1 2025 Strategy”, skitserer visionen: ChatGPT skal være mere end en chatbot. Den skal være en super-assistent – og den skal kunne meget mere end Siri.

Ifølge dokumentet, som The Verge har fået fingrene i, skal den nye version af ChatGPT være en personlig, konstant tilgængelig hjælper, der både kan klare hverdagens små opgaver og de komplekse, tekniske udfordringer. Den skal være til stede på tværs af platforme – fra mobil og mail til tredjepartsapps som Siri. Den skal kunne alt fra at planlægge ferier og finde boliger til at skrive kode og sende e-mails.

OpenAI beskriver den som en “intelligent enhed med T-formede evner”: brede, generelle færdigheder kombineret med dyb specialisering – især inden for områder, hvor folk normalt søger eksperthjælp. Eksempelvis kodning.

Ikke bare en funktion – men en følgesvend

Planen handler dog ikke kun om funktioner. OpenAI forestiller sig en AI, der kender dig, forstår dine værdier og agerer som en smart, pålidelig og emotionelt intelligent hjælper med en computer. Det er en ambitiøs vision, og meget af den er allerede i gang med at blive rullet ud – blandt andet gennem funktioner som “cross-chat memory” og “Operator”, der giver ChatGPT evnen til at handle mere selvstændigt.

Udfordrer tech-giganterne

Det lækkede dokument er også bemærkelsesværdigt direkte i sin kritik af de eksisterende spillere. OpenAI ønsker, at brugerne frit kan vælge deres foretrukne AI-assistent – uanset om de bruger iOS, Android eller Windows. Og de opfordrer til, at virksomheder som Apple, Google og Microsoft ikke låser brugerne til deres egne løsninger.

“Brugere bør kunne vælge deres AI-assistent,” lyder det i dokumentet. “Apple, Google, Microsoft og Meta bør ikke fremtvinge deres egne AIs uden at tilbyde fair alternativer.”

OpenAI gør dermed klar til at argumentere for øget konkurrence – og antyder samtidig, at samarbejdet med Siri langt fra er nok. Selvom Siri i dag kan sende forespørgsler videre til ChatGPT, er målet tydeligvis, at OpenAI’s assistent skal stå på egne ben.

ChatGPT laver super-assistent, der skal udkonkurrere Siri